กองทัพบก ระดมยุทโธปกรณ์ทหารช่าง กระจายช่วยน้ำท่วมในทุกพื้นที่ประสบภัย
พันเอกหญิง ศิริจันทร์ งาทอง รองโฆษกกองทัพบก เปิดเผยว่า จากสถานการณ์อุทกภัยที่เกิดขึ้นในปัจจุบัน พลเอก ณรงค์พันธ์ จิตต์แก้วแท้ ผู้บัญชาการทหารบก ได้ติดตามสถานการณ์อย่างใกล้ชิด พร้อมสั่งการให้ศูนย์บรรเทาสาธารณภัยกองทัพบก เตรียมยุทโธปกรณ์และเครื่องมือเพิ่มเติมจากกองทัพบกส่วนกลางและกรมการทหารช่าง ส่งไปยังพื้นที่ตามที่หน่วยร้องขอให้ทันต่อความเดือดร้อนของประชาชน ล่าสุด กรมการทหารช่าง นำยุทโธปกรณ์มาประกอบและตรวจสภาพความพร้อมในการใช้งาน เตรียมที่จะกระจายส่งไปสนับสนุนหน่วยทหารในพื้นที่ที่ประสบภัยพิบัติเพื่อคลี่คลายสถานการณ์น้ำท่วม โดยเป็นยุทโธปกรณ์สายช่างและเครื่องมือบรรเทาสาธารณภัยที่สำคัญ ได้แก่ ชุดสะพานเครื่องหนุนลอยแบบพับได้แบบ 79A (Ribbon Bridge) สามารถดัดแปลงนำไปวางเชื่อมต่อเส้นทาง หรือถนน สะพานที่ถูกตัดขาด ให้ประชาชนสามารถสัญจรได้ชั่วคราวสะพาน Modula Fast Bridge  เรือยนต์อลูมิเนียมพร้อมเครื่องยนต์ติดท้าย 55 แรงม้า ซึ่งเป็นเรือขนาดใหญ่ มีความรวดเร็วในการเดินทางเข้าพื้นที่น้ำท่วมสูง ใช้ในการรับส่งผู้ป่วย ย่นระยะเวลาในการเดินทางและทนต่อความแรงของกระแสน้ำ เรือยางติดเครื่องยนต์ แพลอยน้ำขนาดใหญ่ เครื่องสูบน้ำหอยโข่งแบบลากจูง รถประปาสนามเคลื่อนที่ สามารถผลิตน้ำจากแหล่งน้ำในพื้นที่ ซึ่งสถานการณ์น้ำท่วมในแต่ละพื้นที่ จำเป็นต้องมียุทโธปกรณ์ที่เหมาะสม เพื่อรองรับการช่วยเหลือ ตลอดจนฟื้นฟูพื้นที่ให้กลับสภาพเดิมโดยเร็วการนำยุทโธปกรณ์ของหน่วยทหารช่างมาเสริมการดูแลผู้ประสบภัย เป็นการนำเอาเครื่องมือรวมถึงยุทโธปกรณ์มาใช้ให้เกิดประโยชน์สูงสุดตามนโยบาย “ใช้ยุทโธปกรณ์ที่มีอย่างคุ้มค่า เพื่อประชาชน” โดยล่าสุด กรมการทหารช่างได้ส่งเครื่องยนต์ติดท้ายเรืออัลลูมิเนียม 55 แรงม้า ให้กองทัพภาคที่ 2 เสริมการช่วยเหลือผู้ประสบภัยในพื้นที่จังหวัดชัยภูมิ และนครราชสีมา